ToekomsVenster: Tyd is kosbaar | Maroela Media
Anton van Niekerk, gereelde skrywer in 'n oggendkoerant, skryf in sy rubriek, Standpunt, dat die lewe nie net 'n gejaag na wind is nie. Hy verwys na die nuwe jaar en die gewaarwording dat alles verander, dat ons verganklik is en dat die uurglas leegloop. Ons ken die uitdrukking, gejaag na wind goed. Aan die einde van die dag, maand, jaar, seisoen en lewe het jy niks blywends bereik of bygedra nie.
Verskeie skrywers en denkers het volgens hom deur die eeue diep gedelf om die tyd beter te verstaan. Hy verwys na Kant, Augustinus en Hegel.
Ek moet bieg dat die filosofiese aanpak my verwar en dat ek min verstaan van wat sommige probeer sê. Dit is egter Anton se opsomming wat my aanspreek.
Hy skryf " Wanneer geluk ons lewens"? En antwoord dan: "Wanneer ek iets vir my medemens beteken en so 'n klein stukkie van die wêreld 'n beter plek gemaak het. Derhalwe is ons lewens nie net 'n gejaag na wind nie. Ons kan telkens nuut begin totdat, soos hy dit noem, die tyd ons inhaal."
Elkeen kan 'n verskil maak. Ook jy omdat God aan jou besondere vermoëns, eienskappe, gawes, toerusting en beloftes gee.
Tyd is 'n kosbare kommoditeit. Daaraan word ons gereeld herinner. Die Prediker maan ons om met tyd te reken. Daar is vir alles in die lewe 'n tyd, sê hy.
Die gedagtes is baie bekend.
Een daarvan herinner ons juis aan die kortstondigheid van alles. Daar is 'n tyd om gebore te word en 'n tyd om te sterwe, leer hy.
Die nuwe jaar bied aan ons 'n geleentheid om nuut te begin wetende dat tyd kosbaar en kort is.
Ons hoef nie gevange te bly in die mislukkings van gister en eergister nie. Wat verby is verby.
Die bladsy wat elke dag voor ons oopvou bied nog 'n Goddelike geleentheid om uiting te gee aan jou skeppingsdoel nl. om in nuwe Testamentiese terme die koninkryk van God te sien kom.